PROJEKTS

LATVIJAS REPUBLIKAS MINISTRU KABINETS

2013.gada \_\_\_\_\_\_\_\_\_\_\_\_\_\_ Noteikumi Nr.\_\_\_\_

Rīgā (prot. Nr.\_\_\_.§)

**Kārtība, kādā tiek aprēķināts un piešķirts valsts atbalsts bērniem no pusotra gada vecuma līdz obligātai bērna sagatavošanas pamatizglītības ieguves uzsākšanai, ja bērns saņem pakalpojumu pie privātā pakalpojumu sniedzēja**

Izdoti saskaņā ar likuma „Par valsts budžetu 2013.gadam” 51.pantu

**I. Vispārīgie jautājumi**

1. Noteikumi nosaka valsts atbalsta pašvaldību pirmsskolas iestāžu rindu likvidēšanai (turpmāk – valsts atbalsts) apmēru par vienu bērnu no pusotra gada vecuma līdz obligātai bērna sagatavošanas pamatizglītības ieguves uzsākšanai, kurš ir reģistrēts uzņemšanai tās pašvaldības pirmsskolas izglītības iestādē, kurā ir deklarēta bērna dzīvesvieta, un nesaņem pirmsskolas izglītības pakalpojumu pašvaldības izglītības iestādē, tā piešķiršanas un izmaksas kārtību.

2. Valsts atbalsts bērniem ir paredzēts norēķiniem ar vienu no šādiem privātā pakalpojuma sniedzējiem:

2.1. par pirmsskolas izglītības apguvi darba dienās (ne mazāk kā 8 stundas dienā) Izglītības iestāžu reģistrā reģistrētā privātās izglītības iestādē, kura īsteno licencētu vispārējās vai speciālās pirmsskolas izglītības programmu (turpmāk - privātā izglītības iestāde) un ar bērna likumīgo pārstāvi ir noslēgusi līgumu par izglītības pakalpojumu sniegšanu;

2.2. par pilna laika (ne mazāk kā 8 stundas dienā) bērnu uzraudzības pakalpojuma saņemšanu darba dienās, ja bērnu uzraudzības pakalpojuma sniedzējs reģistrēts normatīvajos aktos par bērnu uzraudzības pakalpojuma sniedzēju reģistrēšanu noteiktajā kārtībā un sniedz atbalstu pirmsskolas izglītības programmas apgūšanai bērna ģimenē, kura saņem metodisku palīdzību izglītības iestādē, kas īsteno licencētu pirmsskolas izglītības programmu, vai pirmsskolas izglītības konsultatīvajā centrā (turpmāk - bērnu uzraudzības pakalpojuma sniedzējs).

3. Izglītības un zinātnes ministrija izvērtē valsts atbalsta pieprasījumus, piešķir valsts atbalstu un uzrauga tā izlietošanu.

4. Lai saņemtu valsts atbalstu izdevumu segšanai par privātā izglītības iestādē saņemtajiem pakalpojumiem, privātā izglītības iestāde reģistrē bērnu Valsts izglītības informācijas sistēmā.

5. Lai saņemtu valsts atbalstu izdevumu segšanai par bērnu uzraudzības pakalpojumiem, bērna likumīgais pārstāvis noslēdz rakstisku līgumu ar bērnu uzraudzības pakalpojumu sniedzēju, kas reģistrēts normatīvajos aktos par bērnu uzraudzības pakalpojuma sniedzēju reģistrēšanu noteiktajā kārtībā.

6. Bērna likumīgais pārstāvis informē pašvaldību, kurā ir deklarēta bērna dzīvesvieta, par to, ka bērns saņem pakalpojumu privātā izglītības iestādē vai pie bērnu uzraudzības pakalpojumu sniedzēja, norādot privātā pakalpojuma sniedzēja nosaukumu, juridisko adresi un reģistrācijas numuru. Gadījumā, ja pakalpojumu sniedz fiziska persona, tad norāda fiziskās personas vārdu, uzvārdu, deklarēto dzīvesvietas adresi, personas kodu un pakalpojuma sniegšanas vietu.

**II. Valsts atbalsta apmērs**

7. Valsts atbalsta apmērs vienam bērnam tiek noteikts līdz 100 latiem mēnesī, ievērojot nosacījumu, ka valsts atbalsta un pašvaldības līdzfinansējuma kopējais apjoms (turpmāk – kopējais atbalsts) vienam bērnam nepārsniedz:

7.1. 160 latus Rīgas plānošanas reģionā esošā privātā izglītības iestādē, pie bērnu uzraudzības pakalpojumu sniedzēja vai bērna dzīvesvietā, ja bērnu uzraudzības pakalpojums tiek sniegts bērna dzīvesvietā;

7.2. 130 latus ārpus Rīgas plānošanas reģiona esošā privātā izglītības iestādē, pie bērnu uzraudzības pakalpojumu sniedzēja vai bērna dzīvesvietā, ja bērnu uzraudzības pakalpojums tiek sniegts bērna dzīvesvietā.

8. Pašvaldības līdzfinansējums šo noteikumu izpratnē ir pašvaldības saistošajos noteikumos, domes lēmumā vai līgumā noteikts pašvaldības līdzfinansējums bērnam izglītības programmas īstenošanai privātajā izglītības iestādē vai pirmsskolas izglītības programmas apgūšanas atbalstam ģimenē pie bērnu uzraudzības pakalpojuma sniedzēja.

9. Gadījumos, ja maksa par pirmsskolas izglītības pakalpojumu privātā izglītības iestādē vai par bērnu uzraudzības pakalpojumu ir vienāda vai mazāka par šo noteikumu 7.1. un 7.2.apakšpunktā minēto kopējo atbalstu, valsts atbalsts tiek piešķirts atbilstoši starpībai starp līgumā par izglītības pakalpojumu sniegšanu vai līgumā par bērnu uzraudzības pakalpojuma sniegšanu noteikto pakalpojuma cenu un pašvaldības piešķirto līdzfinansējumu, bet ne vairāk par 100 latiem.

10. Gadījumos, ja maksa par pirmsskolas izglītības pakalpojumu privātā izglītības iestādē vai par bērnu uzraudzības pakalpojumu ir lielāka par šo noteikumu 7.1 un 7.2.apakšpunktā minēto kopējo atbalstu, valsts atbalsts tiek piešķirts atbilstoši starpībai starp kopējā atbalsta summu un pašvaldības piešķirto līdzfinansējumu, bet ne vairāk par 100 latiem.

11. Gadījumos, ja pašvaldības līdzfinansējums bērnam ir vienāds vai lielāks par šo noteikumu 7.1 un 7.2.apakšpunktā minēto kopējo atbalstu, valsts atbalsts netiek paredzēts.

12. Valsts atbalsta līdzekļi bērnam par privātās izglītības iestādes vai bērnu uzraudzības pakalpojuma sniedzēja sniegtajiem pakalpojumiem nav paredzēti ēdināšanas izdevumu segšanai.

13. Privātai izglītības iestādei vai bērnu uzraudzības pakalpojuma sniedzējam visā valsts atbalsta izmaksas periodā ir pienākums samazināt bērna likumīgā pārstāvja līdzfinansētās daļas apmēru tādā apjomā, kas atbilst izmaksātajam kopējam atbalsta apmēram. Ja valsts atbalsta izmaksas periodā privātā izglītības iestāde vai bērnu uzraudzības pakalpojuma sniedzējs paaugstina pakalpojuma cenu, tas sniedz Izglītības un zinātnes ministrijai pamatojumu par cenu pieaugumu.

14. Valsts atbalsta līdzekļi netiek piešķirti par dienām, kad bērns bez attaisnojoša iemesla neapmeklē privāto izglītības iestādi vai nesaņem bērnu uzraudzības pakalpojumu. Šādā gadījumā valsts atbalsts tiek aprēķināts proporcionāli apmeklēto dienu skaitam privātā izglītības iestādē vai dienu skaitam, kad bērns ir saņēmis bērnu uzraudzības pakalpojumu. Par attaisnojošu iemeslu privātās izglītības iestādes neapmeklēšanai šo noteikumu izpratnē ir uzskatāma bērna prombūtne veselības stāvokļa pasliktināšanās dēļ, ko apliecina ģimenes ārsta izsniegta izziņa.

15. Valsts atbalsta izmaksa bērnam par privātās izglītības iestādes vai bērnu uzraudzības pakalpojuma sniedzēja sniegtajiem pakalpojumiem tiek pārtraukta pēc 30 dienām no brīža, kad bērnam tiek piedāvāta vieta pašvaldības izglītības iestādē. Ja bērns tiek uzņemts pašvaldības pirmsskolas izglītības iestādē, valsts atbalsts par privātās izglītības iestādes vai bērnu uzraudzības pakalpojuma sniedzēja sniegtajiem pakalpojumiem tiek aprēķināts proporcionāli bērna apmeklēto dienu skaitam vai saņemta bērnu uzraudzības pakalpojuma dienu skaitam.

**III. Valsts atbalsta piešķiršanas kārtība**

16. Valsts atbalsts bērnam par 2013.gada septembri, oktobri, novembri un decembri privātai izglītības iestādei vai bērnu uzraudzības pakalpojuma sniedzējam tiek piešķirts pēc valsts atbalsta pieprasījuma iesniegšanas Izglītības un zinātnes ministrijā. Privātā pirmsskolas izglītības iestāde pieprasījumu valsts atbalsta saņemšanai par iepriekšējo mēnesi aizpilda atbilstoši šo noteikumu 1.pielikumam, bērnu uzraudzības pakalpojuma sniedzējs - atbilstoši šo noteikumu 2.pielikumam. Valsts atbalsta pieprasījumu līdz katra nākamā mēneša piektajam datumam nosūta Izglītības un zinātnes ministrijai. Valsts atbalsta pieprasījumu nosūta pa pastu, iesniedz personīgi vai iesniedz elektroniska dokumenta veidā atbilstoši normatīvajiem aktiem par elektronisko dokumentu noformēšanu.

17. Pašvaldības līdz katra mēneša piektajam datumam nosūta Izglītības un zinātnes ministrijai informāciju par bērniem, kuri iepriekšējā mēnesī bija reģistrēti uzņemšanai pašvaldības pirmsskolas izglītības iestādē, bet saņēma pakalpojumu privātā izglītības iestādē vai pie bērnu uzraudzības pakalpojuma sniedzēja. Pašvaldība informāciju par bērniem aizpilda atbilstoši šo noteikumu 3.pielikumam. Pašvaldība informāciju Izglītības un zinātnes ministrijai nosūta pa pastu, iesniedz personīgi vai iesniedz elektroniska dokumenta veidā atbilstoši normatīvajiem aktiem par elektronisko dokumentu noformēšanu.

18. Izglītības un zinātnes ministrija 10 darba dienu laikā pēc valsts atbalsta pieprasījuma saņemšanas veic maksājumu attiecīgās privātās izglītības iestādes vai bērnu uzraudzības pakalpojuma sniedzēja kontā kredītiestādē.

19. Valsts atbalsts bērnam par 2013.gada decembri privātai izglītības iestādei vai bērnu uzraudzības pakalpojuma sniedzējam tiek piešķirts, pamatojoties uz iesniegto finansējuma pieprasījumu par novembri. Ja pēc privātās izglītības iestādes vai bērnu uzraudzības pakalpojuma sniedzēja decembra valsts atbalsta pieprasījuma saņemšanas tiek konstatēta valsts atbalsta pārmaksa, privātā izglītības iestāde vai bērnu uzraudzības pakalpojuma sniedzējs mēneša laikā neizlietotos valsts atbalsta līdzekļus ieskaita Izglītības un zinātnes ministrijas atvērtajā kontā Valsts kasē normatīvajos aktos noteiktajā kārtībā. Izglītības un zinātnes ministrija neizlietotos valsts atbalsta līdzekļus pārskaita valsts pamatbudžeta ieņēmumos.

20. Ja bērns, kurš saņem valsts atbalstu, tiek deklarēts citā pašvaldībā, un turpina izglītības ieguvi privātajā izglītības iestādē vai atbilstoši saņemt bērnu uzraudzības pakalpojumu, valsts atbalsta piešķiršana tiek atkārtoti izvērtēta atbilstoši situācijai pašvaldībā, kurā tiek deklarēta bērna dzīvesvieta.

21. Privātās izglītības iestādes vai bērnu uzraudzības pakalpojuma sniedzēja pienākums ir atmaksāt valsts atbalsta summu pārmaksu, ja tā izveidojusies pakalpojuma sniedzēja vainas dēļ, sniedzot nepatiesu vai nepilnīgu informāciju vai nepaziņojot par apstākļiem, kuri ietekmē tiesības uz atbalstu. Privātās izglītības iestāde vai bērnu uzraudzības pakalpojuma sniedzējs mēneša laikā pēc Izglītības un zinātnes ministrijas rakstveida paziņojuma saņemšanas atmaksā valsts atbalsta pārmaksātos līdzekļus Izglītības un zinātnes ministrijai atvērtajā kontā Valsts kasē normatīvajos aktos noteiktajā kārtībā. Izglītības un zinātnes ministrija neizlietotos valsts atbalsta līdzekļus pārskaita valsts pamatbudžeta ieņēmumos.

**V. Noslēguma jautājumi**

22. Noteikumi ir spēkā līdz 2013.gada 31.decembrim.

Ministru prezidents V.Dombrovskis

Vides aizsardzības

un reģionālās attīstības ministrs E.Sprūdžs

Iesniedzējs:

Vides aizsardzības un reģionālas

attīstības ministrs E.Sprūdžs

Vīza:

Valsts sekretārs A.Antonovs

12.07.2013. 10:52

1258

A.Eglītis

66016777, andris.eglitis@varam.gov.lv